钦定古今图书集成/明伦汇编/宫闱典/第091卷 > 万寿公主 下嫁郑颢
## 钦定古今图书集成/明伦汇编/宫闱典/第091卷 > 万寿公主 下嫁郑颢

按《唐书公主列传》：宣宗十一女万寿公主，下嫁郑颢。
主帝所爱。前此下诏，先王制礼，贵贱共之。万寿公主
奉舅姑，宜从士人法。旧制，车舆以镣金扣饰。帝曰：“我
以俭率天下，宜自近始，易以铜。”主每进见，帝必谆勉
笃诲曰：“无鄙夫家，无干时事。”又曰：“太平安乐之祸，不
可不戒。”故诸主祗畏，争为可喜事。帝遂诏：“夫妇，教化
之端，其公主、县主有子而寡，不得复嫁。”

按《旧唐书郑𬘡传》：“𬘡子祗德。祗德子颢，登进士第，结
绶弘文馆校书，迁右拾遗、内供奉。诏授银青光禄大
夫，迁起居郎，尚宣宗女万寿公主，拜驸马都尉。历尚
书郎、给事中、礼部侍郎，典贡士二年，振㧞滞才，至今
称之。迁刑部、吏部侍郎。大中十三年，检校礼部尚书、
河南尹。颢居戚里，有器度。大中时，恩泽无对。及宣宗”
弃代，追感恩遇，尝为诗序曰：“去年寿昌节，赴麟德殿
上寿回，憩于长兴里第，昏然昼寝，梦与十数人纳凉
于别馆，馆宇萧洒，相与联句。予为数联同游，甚称赏。
既寤，不全记诸联，惟省十字云：‘石门雾露白，玉殿莓
苔青’。乃书之于楹。私怪语不祥，不敢言于人。不数日，
宣宗不豫，废朝会。及宫车上仙，方悟”其事，追惟顾遇，
续《石门》之句为十韵云：“间岁流虹节，归轩出禁扃。奔
波陶畏景，萧洒梦殊庭。境象非曾到，崇严昔未经。日
车乌敛翼，风动鹤飘翎。异苑人争集，凉台笔不停。石
门雾露白，玉殿莓苔青。若匪灾先兆，何曾思入冥。御
𬬻虚仗马，华盖负云亭。白日成千古，金縢閟九龄。小
臣哀绝笔，湖上泣青萍。”未几，颢亦卒。